24. schôdza NR SR - 1.deň - B. popoludní
Dátum: 2017-12-05
Poslanec: Tomáš, Erik (SMER - SD)
Druh vystúpenia: Vystúpenie v rozprave

290. Ďakujem pekne. Vážený pán predsedajúci, vážené kolegyne, vážení kolegovia, síce dosť neskoro, ale predsa dovoľte mi vyjadriť sa za poslanecký klub strany SMER - sociálna demokracia. Ešte predtým sa chcem spýtať, pani Nicholsonová, my sme hrali spolu piškvorky ako novinári? To si neviem predstaviť, aby som s vami piškvorky nikdy nehral. Vy ste nikdy neboli baba do partie. Naopak, mali ste povesť arogantnej novinárky a túto svoju aroganciu, ako dnes ukazujete, ste si preniesli aj do politiky. Ale poďme k veci. Keďže sa vyjadrujem za poslanecký klub strany SMER - sociálna demokracia, chcem hneď na úvod povedať, aby neboli žiadne pochyby, že strana SMER - sociálna demokracia, resp. jej poslanecký klub, nepodporí návrh na odvolanie ministra vnútra Roberta Kaliňáka, pretože ho považuje za neodôvodnený, nepodstatný a nekvalifikovaný. Myslím si, že najlepšie o tomto návrhu vypovedá aj výkon navrhovateľa pána Rajtára, ktorý asi radšej od hanby zmizol ako gáfor v chodbách parlamentu. Keby pokračoval v tomto výkone, asi by ho tento výkon mohol diskvalifikovať aj v politike ako takej, tak preto radšej ušiel, ale to je jeho problém. O jeho výkone najlepšie svedčí aj atmosféra v Denníku N, ktorý asi veľmi nás rád nemá, kde aj v tejto redakcii sa vyjadrili, aký bol pán Rajtár slabý, ale to si musí riešiť strana Sloboda a Solidarita. Keďže tu už bolo veľa negativizmu počas tejto rozpravy, ja by som si dovolil začať trošku pozitívnejšie, a to o Robertovi Kaliňákovi ako ministrovi vnútra. Keďže som mal možnosť spolupracovať s ním v rokoch 2006 až 2010, musím povedať, že minister vnútra urobil veľa dobrého pre Slovensko. Len niekoľko príkladov, ktoré už tu boli spomenuté, ale je potrebné ich zopakovať. Všetci si pamätáme, v akom stave sme prevzali prípravný proces vstupu Slovenska do schengenského priestoru v roku 2006. Hrozilo nám vylúčenie z tohto prístupového procesu. A bol to práve Robert Kaliňák a jeho kolektív, ktorí zvrátili celý proces počas niekoľkých mesiacov, a napokon Slovensko úspešne vstúpilo do Schengenu len vďaka Robertovi Kaliňákovi. Len vďaka nemu a jeho ľuďom môžme teraz všetci slobodne cestovať po Európskej únii a nemusíme v radoch čakať na hraniciach. Bol som súčasťou procesu, keď Slovensko alebo Slovensku bola zrušená vízová povinnosť so Spojenými štátmi americkými. Aj tento proces mal na starosti Robert Kaliňák a všetci si dobre pamätáme, ako americký prezident George Bush a vtedajší slovenský prezident Ivan Gašparovič oznámili túto radostnú novinu Slovensku, že od 17. novembra 2008 môžeme cestovať bez víz do Spojených štátov. Rovnako ministerstvo vnútra pod vedením Roberta Kaliňáka pripravilo aj prelomový zákon o cestnej premávke. Keď som v roku 2006 nastupoval na ministerstvo vnútra, počet obetí na slovenských cestách bol vyšší ako 600, v súčasnosti už je to okolo 250 a k tomu významnou mierou prispel práve spomínaný prelomový zákon. O niekoľko stoviek ľudí sa každý rok vráti šťastne k svojim rodinám, napríklad aj k vianočným stolom, ako to budeme o chvíľu prežívať. Veľa sa urobilo pod vedením ministra vnútra aj v oblasti korupcie. Opatrenia, ktoré prijalo ministerstvo vnútra, zlepšili postavenie Slovenska v rebríčku Transparenty International, a už ako bolo viackrát spomínané, skupina GRECO pri Rade Európy vyradila Slovensko z monitoringu problémových krajín. Nechcem už ani hovoriť o tom, že Robert Kaliňák je známy svojím zápalom pre technické vybavenie policajného, hasičského zboru a najmä dobrovoľníckych zborov. Ale poďme k mimoriadnej schôdzi. Napriek tomu, že Robert Kaliňák preukázal schopnosti ako minister vnútra, musí čeliť teraz neustále kritike v princípe za jednu jedinú kauzu. Pretože tie ostatné, tak ako boli vyargumentované, sú nedostačujúce. Chcem na úvod povedať, že kauza Bašternák je naozaj veľký problém. A ja ani na sekundu nemienim túto kauzu spochybňovať. Otázna je ale úloha Roberta Kaliňáka v nej, pretože je tak komplikovaná, že ju niekedy nedokážu vysvetliť ani opoziční politici, nedokážu ju pochopiť ani radoví občania, ako sme videli, nedokážu ju vysvetliť ani organizátori veľkých protikorupčných protestov. Ak som správne pochopil, pôvodný problém Roberta Kaliňáka spočíval v tom, že sa pozná, že sa pozná s Ladislavom Bašternákom, a preto by mohol ovplyvňovať vyšetrovanie jeho prípadu. Medzitým sa stali ale dve veci. Prvá vec je, že Robert Kaliňák vysvetlil niekoľkokrát, aj na tejto schôdzi, svoj legálny obchodný vzťah s Ladislavom Bašternákom. Ale čo je dôležitejšie, medzitým bolo vznesené obvinenie z trestného činu Ladislavovi Bašternákovi. Takže úplne nerozumiem, prečo ešte pokračujú dôvody na jeho odvolanie v tejto chvíli. Preto si myslím, že síce je dôležité to, prečo sme sa tu zišli, kvôli čomu sme sa tu zišli, ale ešte dôležitejšie je, kto túto schôdzu zvolal. Už tu bolo povedané veľa negatívneho na adresu Roberta Kaliňáka, Roberta Fica ako premiéra, koaličných poslancov, ale aj na druhú stranu smerom k opozičným predstaviteľom, predstaviteľom opozície. A ja sa preto sústredím a vyberiem z tých všetkých opozičných poslancov alebo predstaviteľov, ktorých morálny kredit už v minulosti utrpel, len jedného. A som rád, že sedí v tejto sále, a to Igora Matoviča. Som rád, že je Igor Matovič tu v tejto sále, pretože v piatok sa po mne zháňal. Zháňal sa po mne opäť veľmi necivilizovaným, vulgárnym spôsobom. Hľadal ma ako Goebbelsa SMER-u. Opäť zopakoval tento výraz a chcel mi hľadieť do očí. Tak som rád, že je tu, lebo ja mám rád, keď sa veci riešia po chlapsky a argumentačne. Najprv vám chcem, Igor Matovič, povedať jednu vec. Naštudujte si dejiny druhej svetovej vojny, aby ste pochopili, kto bol minister propagandy Goebbels, nacistický zločinec, aby ste pochopili, čo svojimi vyjadreniami spôsobujete. Myslel som, že keď už ste raz boli vybučaný a vypískaný touto Národnou radou za túto prezývku, že s tým prestanete. Ale vy nie. Chcem vám teda niečo povedať. Mám učiteľa angličtiny židovského pôvodu. Je to rešpektovaná osoba v Bratislavskej kaviarni. Uráža ho to. Uráža to jeho. Neurážate len moju rodinu, mňa osobne, ale urážate aj predstaviteľov židovskej obce. A tento rešpektovaný človek povedal peknú myšlienku: "Nikoho nemôžete prezývať Goebbelsom, pretože nikto nie je ako Hitler a nikto nie je ako Goebbels." A ešte vám chcem povedať, pán Matovič, pozerajte sa mi, prosím vás, do očí, keď ste sa mi chceli pozerať do očí, že minule som zažil veľmi nepríjemnú situáciu. Vy tak rád vyplakávate, že ako sa vám proste niečo stále deje, či už v parlamente, alebo na ulici, slza proste stále vyronená, tak vám chcem niečo povedať. Kráčal som po Vysokých Tatrách so svojou manželkou a so svojím trojročným synom. Pristavil sa pri nás, predpokladám váš priaznivec, a začal mi nadávať do Goebbelsa pred mojím synom... (Reakcia z pléna) A to je super, hej? To je super. To svedčí o vašom charaktere. To je super. Čiže pred mojím trojročným synom a pred mojou manželkou. Takže mi teraz povedzte, ako ja mám synovi vysvetľovať, že som prirovnávaný k človeku, ktorý zavraždil svoje vlastné deti? Povedzte, ako to mám ja vysvetľovať?! Len, len vďaka vám. Len vďaka vám. Pretože ja prežijem všetko. Môžme si argumentačne vynadať, vyfackovať sa, ale toto je too much, ako hovoria Angličania. Toto ste fakt prehnali. Ja nie som typ politika, ktorý bude hneď plakať alebo sa vyhrážať trestnými oznámeniami, pretože tieto vaše vyjadrenia sú na hrane zákona. Ja nie som ten typ politika. Ale tu vám hovorím, že sa budem fakt brániť. Toto ste prehnali. Hovorte si, čo chcete, kedy chcete, ale nenazývajte ma, prosím vás, Goebbelsom. Pán Matovič, ste pre mňa atrapou politika. Ste šašo, ktorý sa aj za búrky usmieva v presvedčení, že ho fotografujú. To ste vy. Toto povedal klasik. Ale čo je horšie... (Reakcia z pléna. Prerušenie vystúpenia predsedajúcim.) Glváč, Martin, podpredseda NR SR 291. Pán poslanec Matovič, poprosím vás, nekomentujete. Tomáš, Erik, poslanec NR SR 292. Ale čo je horšie... (Reakcia z pléna. Prerušenie vystúpenia predsedajúcim.) Glváč, Martin, podpredseda NR SR 293. Nekomentujte. Pán poslanec Matovič, prestaňte komentovať rečníka! Tomáš, Erik, poslanec NR SR 294. Takže, pán Matovič, ešte raz. Ste atrapou politika a ste šašom, ktorý sa aj za búrky usmieva v presvedčení, že ho fotografujú. Toto povedal klasik a toto presne na vás sedí. To ste vy. Ale čo je horšie, vy ste daňový podvodník. Vy ste daňový podvodník usvedčený políciou a prokuratúrou. Čo je ešte zbabelejšie, vy ste daňový podvodník, ktorý sa skrýva za premlčanosť a za sukňu svojej matky. To ste vy, pán Matovič. Váš trestný čin sa stal. Pán Matovič, váš skutok sa stal. Váš skutok sa stal, pán Matovič. A ja vám ho teraz pripomeniem. Vy ste pred týmto skutkom utiekli z parlamentu, ale ja vám ho pripomeniem. Pán Matovič, ešte ako podnikateľ ste podľa záverov vyšetrovania klamali štát na daniach. Okrádali ste ho. Pretože ste to robili, tak ste chceli vlastne zničiť alebo skryť účtovníctvo. Urobili ste to naozaj takým tým až mafiánskym spôsobom. Deň pred daňovou kontrolou ste previedli svoju firmu na bieleho koňa pána Vandáka. Pán Vandák je kľúčový svedok v tejto veci. Pán Vandák sa podrobil testu na detektore lži. Pán Vandák sa podrobil testu na detektore lži u toho istého experta, u ktorého ste sa dali otestovať aj vy v prípade kauzy Procházka, tej známej nahrávky. A pán Vandák uspel. Pán Vandák bol pravdovravný. Ale vy, samozrejme, ste odmietli. Vy ste na tú tlačovú besedu radšej zbabelo poslali asistenta, aby narúšal jeho tlačovú besedu, a nevidím, že by ste sa prihlásili k tejto iniciatíve. No môžte sa smiať, koľko chcete. Mňa nevyrušíte. Vy, toto vás normálne usvedčuje z toho, že, alebo podporuje tie závery vyšetrovania, že ste daňový podvodník. Robte si, čo chcete. Ja vami pohŕdam rovnako ako vy mnou. Ale je to tak. Najlepšie vystihuje váš podvodnícky charakter tá story s tou Fabiou. To je proste krásny príklad toho, ako sa klame na daniach. Pán Matovič, ako už priniesli médiá, toto auto ste používali, lepšie povedané, zneužívali na umelé zvyšovanie svojich nákladov, a to v roku 2004. Nevedeli ste však predložiť doklady od týchto nákladov, ako napríklad bločky od pohonných hmôt a podobne. Tvrdili ste, že vám ich nepredložila vaša mama, ktorá jazdila na tom aute. Následne ste svoje tvrdenie poopravili, že vlastne vaša mama len s vami cestovala v tejto Fabii, nič viac. Za rok, podľa predloženej knihy jázd, ste údajne prejazdili 223-tisíc kilometrov, čo je 600 kilometrov denne. Šesťsto kilometrov denne, každý deň, počas víkendov, počas sviatkov. Koho tým chcete oblbnúť? Koho? Ja prvý si s vami sadnem do akéhokoľvek auta a budem celý rok s vami jazdiť 600 kilometrov. Som pripravený. Poďte, zoberte ma. Budem namiesto vašej matky s vami jazdiť. Ste klamár, ste daňový podvodník. Už len čerešničkou na torte je, že podľa oficiálnych údajov technickej kontroly v roku 2014, teda o desať rokov neskôr, počúvajte, vážení, malo rodinné auto Matovičovcov najazdených spolu len 210-tisíc kilometrov. Ak ste pozorne počúvali, tak viete, že bolo to menej, ako podľa oficiálneho daňového priznania vykázal Igor Matovič za jediný rok pred desiatimi rokmi. Tomu majú veriť ľudia? Tomu má veriť verejnosť? Vy nám chcete nastavovať morálne zrkadlo? Vy? Vy mne chcete nadávať do Goebbelsov? Pán Matovič, si daňový podvodník. Keď mi vy tykáte, si daňový podvodník, jedinýkrát vám zatykám. Ako som spomenul, Igor Matovič kvôli tomu, ako sa hovorí, zdrhol z parlamentu. Nie kvôli Andrejovi Dankovi. Andrej Danko je tu stále, je legitímny predseda parlamentu, ale pán Matovič sa vrátil. A viete, prečo sa vrátil? Začal sa báť o svoju pozíciu. Začal sa báť o svoju pozíciu v hnutí OĽANO - NOVA. Pretože keď tu pán Matovič nebol počas tých šiestich mesiacov, hnutiu OĽANO - NOVA sa začalo dariť. Je vyššie o štyri percentá v preferenciách, získalo dvoch županov, je úspešné. A pán Matovič pustil do gatí, že by ho mohli vytlačiť. Pochopil, že to ide bez neho a že to ide aj lepšie. A preto sa zo strachu vrátil a ešte sa vrátil takým tým jeho typickým bezcharakterným spôsobom. Prišiel v piatok, videli ste to divadlo. Neváhal označiť našich poslancov nepriamo za opice. Medzi nami, pán Matovič, keby mi to moja výchova dovolila a nový rokovací poriadok, tak po vás hodím banán. Ale ja sa neznížim na vašu úroveň. Ja sa neznížim na vašu úroveň. Budete môcť reagovať vo faktickej poznámke. A všetci vaši kolegovia sa vám to boja povedať, tak ja vám to poviem do očí, nechcú vás tu. Nielen celý parlament kvôli politickej kultúre vás tu nechce, nechcú vás vlastní kolegovia, lebo im kazíte kultúru politiky. (Potlesk.) Vaši kolegovia vás nechcú, vaši kolegovia. Ako som povedal, pán Matovič sa vrátil preňho taký typickým spôsobom. On odrazu tu kričal a bojoval za zmrazenie platov, predstavte si. Len akosi mu ušlo, že celý jeho klub, celý, do nohy, hlasoval proti zmrazeniu platov, teda za zvýšenie platov politikov o 1 000 eur. Celý klub. Skúsme interakciu teraz, pán Matovič, čo chcete na to povedať? Že ste hlasovali proti skrátenému legislatívnemu konaniu? Hlasovali ste proti tomu alebo za zmrazenie platov? Ešte raz, hlasovali ste proti zmrazeniu platov alebo len za skrátené legislatívne konanie? (Reakcie z pléna.) Pán Grendel, pán Budaj, povedzte. Pán Budaj, vaša asistentka povedala, že vy ste osobne hlasovali proti skrátenému legislatívnemu konaniu, na facebooku. Je to tak? Bolo to o tom? Alebo ste si naozaj chceli prilepšiť o 1 000 euro navyše. Pozerajte sa na mňa, interaktívna hra. Ale viete, prečo sú ticho? Viete, prečo sú ticho? (Reakcie z pléna.) Lebo ja mám dôkaz, že pred rokom bolo to isté hlasovanie o tej istej téme a tiež hlasovali o skrátenom legislatívnom konaní. Hádajte, ako hlasovali, vrátane pána Matoviča. Hádajte. Hlasovali za, samozrejme. Čiže ešte raz, toto je dôkaz, držím ho v rukách, môžem vám ho ukázať. Celé hnutie OĽANO vrátane pána Matoviča hlasovalo za zvyšovanie platov ústavných činiteľov o 1 000 eur. A on sa tu proste v piatok štylizuje do polohy ochrancu, že on je tu, on je úplne znechutený. Jak je možné, že toto sa stalo v parlamente? A oni priamo za to zahlasovali. To je typická bezcharakternosť pána Matoviča. A on dobre vie, že urobili chybu. Pretože jeden z poslancov prišiel do poslaneckého salónika celý vystrašený, ako ich Matovič sfúkol za to. Ale v piatok obrovské divadlo s urážkami absolútne všetkých. Takže aby som ukončil svoje vystúpenie. Vážený pán Matovič, vážené celé OĽANO, vážená opozícia, upracte si najprv pred vlastným prahom. Keď už máte plné ústa transparentnosti, spravodlivosti, hospodárnosti, tak aspoň nepredvádzajte tieto kúsky, ktoré ste predvádzali a predviedli. Máte toho na rováši dosť aj z minulosti a usvedčuje vás aj hlasovanie o zmrazovaní platov politikov. A, pán Matovič, ešte raz chcem zopakovať svoju ponuku. Ak chcete mudrovať, moralizovať, prijmite moju výzvu a ja budem s vami rok, rok, celý rok, každý deň cestovať 600 kilometrov denne na aute, až kým to budete, až kým vydržíte. (Reakcia poslanca Matoviča.) Ja som zvedavý. Nemusím to byť Fabia, akékoľvek, ja som zvedavý, koľko vydržíte, pán Matovič, budem ako vaša matka sedieť pri vás ako spolujazdec. Ďakujem pekne.